text: Nabo til flyvestation: Jeg føler de har løjet
  29 november 2017 kl. 08.38
  Frank Holst er en af de naboer til Flyvestation Skrydstrup, der frygter, at han skal flytte fra området, fordi de nye kampfly støjer for meget.
  Flere af de naboer, der onsdag skal til møde på Flyvestation Skrydstrup for at høre mere om støjgenerne fra de nye F-35 kampfly, er på forhånd bekymrede.
  Det gælder også Frank Holst, der slet ikke mener, at informationsniveauet har været godt nok.
  - Vi har flere gange spurgt ind til støjen fra de nye fly, men hver gang har vi fået at vide, det slet ikke var så slemt. Jeg føler, de har løjet overfor os, siger Frank Holst til TV SYD.
  Frank Holst er klar med flere spørgsmål til mødet. Det vigtigste for ham er dog at få klar besked om, hvornår de eventuelt skal flytte ud af deres hus.
  - Jeg har det ikke godt med det. Jeg er sikker på, at vi er en af de naboer til flyvestationen, der ikke kan blive boende, siger Frank Holst til TV SYD.
  Informationsmødet på Flyvestation Skrydstrup foregår onsdag klokken 19. Næsten 500 borgere har tilmeldt sig.
  
  